Gbre wáraga bɨ Páwulo
eké zɨ́ ꞌyị ga bɨ sɨmɨ
Tasalonị́ka
ní
Ledre gɨ ro gbre bụ́kụ bɨ Tasalonị́ka ní
Páwulo eké gbre Tasalonị́ka ba gɨ do kacɨ́ bɨ eké mɨzefị Tasalonị́ka go ní gɨ do kacɨ́ éfé e ca zɨ́ ꞌyị ga bɨ ꞌbɨ Kɨ́résịto sɨmɨ Tasalonị́ka ní. Uku zɨ́ye sɨmɨ ledre bɨ eké ba kɨ́dí idínɨ́ tóro kpá fú ngbúó sɨmɨ ledre ꞌbɨ Lomo bɨ ṇguṇgunɨ́ ní abú ngíti géyị ꞌyị e nɨyí kɨ́ ndị́sị méngị yée bɨsinyíne ndotó. Ngíti géyị ꞌyị e ndịsịnɨ́ kóo úku ledre zɨ́ ꞌyị ga bɨ Kɨ́résịto née kɨ́dí Kɨ́résịto ogụ yị́ ené go, ngíti géyị ya nɨ ógụ ca cakaba, ndanɨ́ lolụ ndị́sị méngị ꞌdóꞌdó royé kɨ́ moko wá. Páwulo ya ꞌyị ga bɨ ꞌbɨ Kɨ́résịto née ndanɨ́ úwú ledre ꞌbɨ ꞌyị ṛanga ga gére née wá. Zɨ́a ótoyéme a zɨ́ye kɨ́dí ꞌyị ga bɨ ꞌbɨ Kɨ́résịto ní ndanɨ́ ídí ꞌyị ngịdrị e wá, gɨ zɨ́a ꞌdáꞌdá zɨ́ Kɨ́résịto ndáꞌbaógụné, sịndị́ kadra nɨ ídí zɨ́ mɨngburoko bɨsinyí ledre e ndị́sị méngị tátá royé ꞌdáꞌdá do sogo, née ní zɨ́ manda ꞌyị méngị bɨsinyí ledre útúne ꞌdáꞌdá zɨ́ tụ́ꞌdụ́ ꞌyị ga bɨ oyónɨ́ sogoyé go zɨ́ Lomo ní ị́cị́ okó ro Lomo.
1
Gbre wáraga bɨ Páwulo eké
zɨ́ ꞌyị ga bɨ ꞌbɨ Kɨ́résịto sɨmɨ Tasalonị́ka ní
1 Sée ꞌyị ga bɨ ꞌbɨ Tasalonị́ka bɨ ílisé ledre ꞌbɨ ꞌBụzé Lomo kɨ́ Kɨ́résịto Yésụ Ngére ꞌYị yómo ꞌyị e ní, iꞌbízé mandá zɨ́se.
Azé, máa Páwulo kɨ́ Siliváno kpá kɨ́ Timatíyo e.
2 ꞌBụzé Lomo kɨ́ Kɨ́résịto Yésụ Ngére ꞌYị yómo ꞌyị e, idínɨ́ lúrú bi kacɨ́se gɨ do bɨ zɨ́se ndị́sịsé bɨlámáse.
Páwulo iꞌbí mbófo éyị́ zɨ́ Lomo gɨ ro ꞌyị ga bɨ ꞌbɨ Ngére Yésụ ní
3 Owụ́ ꞌbɨ Babá e, utúasá mɨútúásá zɨ́ze íꞌbí mbófo éyị́ zɨ́ Lomo gɨ rosé za mbá, gɨ zɨ́a bɨ ásé kpá fú ndị́sị lódụ́ kacɨ́ Ngére Yésụ kɨ́ngaya ndéré kɨ́e ꞌdáꞌdá kpá kɨ́ óto ꞌbúse bɨ dengbị́se kɨ́ngaya ní. 4 Gɨ zɨ́ kéyị née ní, zɨ́ze ndịsịzé kpá fú mbófo ledresé zɨ́ ngíti géyị ꞌyị ga bɨ ꞌbɨ Lomo ní, gɨ zɨ́a, ásé kpá fú mɨtórosé ngbúó sɨmɨ mɨngburoko úzu éyị́ e, kɨ́ mɨngburoko ꞌdoꞌdó ga bɨ gɨ zɨ́ ꞌyị e ní.
5 Ndịsịnɨ́ méngị láráse née gɨ zɨ́a bɨ ásé ꞌyị ga bɨ ꞌbɨ Lomo ní, abú kenée ndotó, cíyí ledre ꞌbɨ Lomo nɨ yị́ ené kpá fú sɨmɨsé kɨ́ngaya. Sɨmɨ ledre máa ga gére née mbá, owozé go kɨ́dí Lomo nɨ karanée ꞌdécị ngbanga esé bɨlámáne kɨ́dí, útúásásé go zɨ́ye ndị́sịyé kése ꞌbe ꞌbɨ ené. 6 Ídísé ówo a kɨ́dí, ꞌyị ga bɨ ndịsịnɨ́ ꞌdóꞌdo sée née, Lomo nɨ karanée kpá ꞌdóꞌdo yée bɨsinyíne kɨ́ngaya. 7 Gɨ do kacɨ́ ꞌdoꞌdó esé née, Lomo nɨ nda íꞌbí mongụ́ ꞌdówụ́ro zɨ́ze kése. Kadra bɨ ꞌyị e za mbá nɨyí lúrú Ngére Yésụ kɨ́ ndáꞌbaógụ gɨ komo ere gɨrí kɨ́ maláyika ené ga bɨ cóngó royé ofụ go ní, kɨ́ mongụ́ phoꞌdụ. 8 Nɨ íꞌbí ndúwu ro ꞌyị ga bɨ ṇguṇgunɨ́ ledre Lomo wá ní. Gɨ zɨ́a, asinɨ́ go kɨ́ úwú bɨlámá ledre ꞌbɨ Ngére Yésụ. 9 Bɨsinyí ꞌyị ga gére née, Ngére Yésụ utúasá ené lolụ méngị bɨlámá ledre bɨ kɨ́ rokoꞌbụné ní zɨ́ye wá. Nɨ ógóóyó yée gɨ do komoné ꞌdáꞌba, do íꞌbí ndúwu royé, nduwú bɨ ngárá odụ a ndaá ní. 10 Ledre máa née, nɨ méngị roné sɨmɨ bɨ Yésụ maꞌdáa nɨ ndáꞌbaógụ gɨ ro zɨ́ ꞌyị ené e mbófo wo kɨ́ngaya ní. Ásé kpá ídí dongaráye gɨ zɨ́a bɨ ṇgúṇgusé ledre ꞌbɨ Lomo bɨ ukuzé kóo zɨ́se ní go.
11 Káa zɨ́ bɨ owozé bú kenée ní, ndịsịzé íni ini zɨ́ Lomo gɨ rosé kacɨ́ kadra mbá kɨ́dí, idí óto sée, zɨ́se útúásásé káa do mbigí ꞌyị ené e, káa zɨ́ bɨ geléogụ sée go née ní. Idí íꞌbí rokoꞌbụ zɨ́se gɨ ro zɨ́se méngịónzó bɨlámá ledre kɨ́e zɨ́a, gɨ zɨ́a ṇgúṇgusé ledre ené go. 12 Sɨmɨ kadra bɨ nɨ méngị ledre máa ga gére ní, ꞌyị e nɨyí mbófo ịrị Kɨ́résịto Yésụ Ngére gɨ zɨ́ mɨméngị ledre esé. Nda née ní, Kɨ́résịto Yésụ nɨ úku ledre kɨ́dí, méngị yémesé ledre go bɨlámáne. Ledre née nɨ ídí kenée, gɨ zɨ́a ꞌBụzé Lomo kɨ́ Kɨ́résịto Yésụ Ngére ꞌyị yómo ꞌyị e ilinɨ́ gɨ ro sáká sée.