49
Yakóbo iꞌbí úndru zɨ́ wotị́ne e
1 Zɨ́ Yakóbo ndóloyóko wotị́ne e úku ledre zɨ́ye kɨ́dí, “Ídísé yóko rosé mbá do bi kị́éꞌdo gɨ ro ledre bɨ karanée nɨ méngị roné zɨ́se ní zɨ́ma úku a zɨ́se.
2 “Ídísé yóko rosé zɨ́se úwú ledre ba sée wotị́ Yakóbo e.
Ídísé úwú kúrúma kúrú ꞌbụsé, Isɨréle.
3 Rụ́bene áyí owụ́ndíká amá,
áyí yị́ị rokoꞌbụ amá, mándíki yị́ị sɨmɨ bɨ kóo mááyí aka do sịndị́ma ní.
Áyí yị́ị kɨ́ úndruyị́ kpá kɨ́ rokoꞌbụ zɨ́yị.
4 Áyí cakaba tɨ́ lá káa zɨ́ mongụ́ ngbuṛu ní, cóngó ledre bɨ zɨ́a ídíne gɨ do biyị́ ní ndaá,
gɨ zɨ́a ndị́sị go kɨ́ meꞌbe ꞌbụyị́ káa do kára
bi ꞌdúꞌdu amá azá goó gɨ zɨ́yị.
5 Simiyóna e kɨ́ Lévị ásé do lúndu,
ásé ídí ꞌbɨ esé ꞌyị méngị okó kɨ́ mɨngburoko maku ga bɨ do sị́lị́se née ní.
6 Máútúásá úku yéme ledre gɨ royé e wá,
máútúásá kpá ólụ́ sɨmɨ ledre eyé e wá,
gɨ zɨ́a ufunɨ́ ꞌyị e goó kɨ́ mɨmbéꞌdekesị́ bɨ zɨ́ye ní,
zɨ́ye ndị́sịyé kɨ́ ꞌdéwe sịndị́ ị́tị́ ꞌbɨ ꞌyị e káa zɨ́ bɨ ilinɨ́ ní.
7 Máóto taramá goó kacɨ́ mɨmbéꞌdekesị́ esé née bɨsinyíne,
sɨmɨkesị́ esé née ofụ nda go.
Bulúndusé e nɨyí báyi faa
dongará kúfú Isɨréle e mbá.
8 Zụ́da, lúnduyị́ e nɨyí ndị́sị mbófo yị́ị,
zɨ́ye ndị́sị óto úndruyị́
gɨ zɨ́a áyí rómo komo ezeokóyị e.
9 Áyí ídí káa zɨ́ kemị ní,
nɨ nánáónzó bangá ené togụ́ anu go zɨ́a lérené yá,
zɨ́a ndáꞌba ꞌdúꞌduné bi.
Káa zɨ́ mbágá kemị ní, éyị́ bɨ nɨ tóro ꞌdụ́tụ kóꞌdụ́yị ní ndaá.
10 Áyí ídí kɨ́ ngbángbá ꞌbɨ ídí káa do manda zɨ́yị,
bulúnduyị́ e nɨyí ídí ngére do kúfú ꞌyị e mbá
kúfú ꞌyịmaꞌdí e mbá nɨyí ndị́sị óto úndruyé
zɨ́ye ndị́sị íꞌbí tákpásị́lị́ zɨ́yị.
11 Nɨ ódóngéṛị dongí ené ro kókó sịndị́ kóṛó bɨ nɨ mɨútúásáne komoa ní.
Zɨ́a ndị́sịné lóꞌdó bongó ené sɨmɨ iní kóṛó* bɨ káa zɨ́ sáma ní.
12 Komoa nɨ ídí bɨkesị́ne rómo gɨ do iní kóṛó,
soa nɨ ídí bɨkenyị́ne rómo do mɨényị́ iní umba.†
13 Zebụlụ́na, nɨ ndị́sị kɨ́ ꞌbe tara mongụ́ ngbuṛu,
zɨ́ tụ́ꞌdụ́ ꞌyị e ndị́sị ógụ tóroyé do gbúṛóngó ngbuṛu maꞌdáa née.
Mamayé nɨ ídí geré gbóo kɨ́ káṇgá bɨ Sidóna ní.
14 Isakára, nɨ ídí kɨ́ rokoꞌbụné káa zɨ́ dongí bɨ
ndịsị ꞌdúꞌdu dongará éyị́ ga bɨ ịmbị́ yée ní.‡
15 Sɨmɨ bɨ lúrú bi ꞌdówụ́ro née nɨ bɨlámáne zɨ́ ị́rịgbére a ídíne kpá bɨlámáne ní,
nɨ óyóyéme sogoné, zɨ́a íꞌbí roné ndị́sị ị́mbị́ éyị́ owóowó ga bɨ ore ní.
Zɨ́a ídíne owụ́kụlụ́ ꞌbɨ moko ga bɨ ore ní.
16 Dána nɨ ídí ꞌyị ꞌdécị yéme ngbanga zɨ́ ꞌyị ené e
káa zɨ́ ngíti géyị ꞌyị ga bɨ kóo ꞌbɨ Isɨréle e ní.
17 Owụ́ ꞌbɨ eyị́ e kɨ́ bulúnduyị́ e nɨyí ídí káa zɨ́ kámá dogboṛụ mɨsiꞌdi,
togụ́ lagá usáni go yá, ꞌyị bɨ ndịsị ngásá kɨ́ usáni máa née nɨ útúógụ gɨ doa.
18 Ngére Lomo mándị́sị óto komomá gɨ ro zɨ́yị
yómo zée.
19 Gáda, ꞌyị ngáka éyị́ e nɨyí karanée útú kɨ́ okó do bulúnduyị́ e,
tɨ́ lá nɨyí rómo komo ꞌyị ga gére née cụ́.
20 Bi bɨ Aséra, nɨ ndị́sị doa ní nɨ ꞌdíꞌbiógụ bɨlámá éyị́ mɨánu kɨ́ngaya.
Zɨ́a ndị́sịné íꞌbí bɨlámá éyị́ mɨánu bɨ nɨ mɨútúásáne gɨ ro mongụ́ ngére.
21 Nafatáli, nɨ yị́ ené káa zɨ́ nyazu ní. Nɨ ndị́sị gámá kɨ́ ro doné.
Nɨ ndị́sị ndíki mbá owụ́ ga bɨ kɨ́ lámá royé§ kɨ́ngaya ní.
22 Yoséfa nɨ ꞌbɨ ené káa zɨ́ kóṛó bɨ ndịsị áná kɨ́ngaya ní,
kpá káa zɨ́ kóṛó bɨ kóꞌdụ́ ngbuṛu ní,
bɨ mɨrásá a rasá zɨ́a ꞌdụ́tụ bi mbá ní.
23 Ezeokóyị nɨyí ndị́sị útú kɨ́ okó doyị́,
zɨ́ye ndị́sịyé méngị yị́ị ꞌduo kɨ́ mɨmbéꞌdekesị́.
24 Tɨ́ lá sama bɨ do sị́lị́a ní utúasá kị́zị wá,
sị́lị́a utúasá óꞌdó kɨ́ éꞌbe sama wá,
gɨ zɨ́a Lomo bɨ kɨ́ Rokoꞌbụné kɨ́ngaya bɨ ndịsị lúrú bi kacɨ́ Yakóbo ní,
nɨ ne bi lóꞌbo kpá ꞌyị ꞌbáꞌbá Isɨréle e,
25 gɨ zɨ́a Lomo bɨ ꞌbụyị́ ndịsị óto úndrua ní ndịsị sáká yị́ị ne,
gɨ zɨ́a Lomo bɨ kɨ́ rokoꞌbụné kɨ́ngaya ní ndịsịne íꞌbí úndru bɨ gɨ komo ere gɨ ꞌdága ní zɨ́yị,
nɨ kpá íꞌbí úndru do iní bɨ ndịsị lágaógụ gɨ sị́ káṇgá ní,
zɨ́ bangá eyị́ e, bulúnduyị́ e étrịyé zɨ́ye ídíye tụ́ꞌdụ́.
26 Úndru bɨ máíꞌbí zɨ́yị ba nɨ kɨ́ rokoꞌbụné kɨ́ngaya rómo do úndru ga bɨ kóo ꞌdesị́ ní mbá,
romo kpá gɨ do tákpásị́lị́ ga bɨ kóo gɨ zɨ́ bulúnduyị́ e ní mbá.
Úndru ga gére née idínɨ́ ógụ zɨ́ Yoséfa,
gɨ zɨ́a nɨ ídíne manda zɨ́ lúnduné e za mbá.
27 Benzemúna, nɨ ídí ꞌbɨ ené káa zɨ́ máárára bɨ kɨ́ ꞌbú roné ní,
kɨ́ phịyị́ nɨ nánáónzó bangá e zɨ́a ánu yée, kɨ́ tagá zɨ́ye ífi sɨmɨ ngítí a kɨ́ lafúne e.”
28 Ga bɨ sokó doa gbre (12) née mbá sị́ do Isɨréle. Née ledre bɨ ꞌbụyé Yakóbo uku zɨ́ye sɨmɨ bɨ nɨ íꞌbí úndru zɨ́ye kacɨ́ mɨsiꞌdiné mɨngúngúcua ní.
Ledre gɨ ro umbu Yakóbo
29 Zɨ́ Yakóbo yóko wotị́ne e úku ledre zɨ́ye kɨ́dí, “Mááyí go ógụ úyu zɨ́ze ndíkíze kɨ́ ꞌyị amá e. Ídísé óto máa cigí babá sɨmɨ gu landa bɨ sɨmɨ yáká ꞌbɨ Éforono ꞌyị ꞌbɨ Éte ní. 30 Gu landa bɨ Makeféla née nɨ kóo sɨmɨ yáká bɨ Abarayáma ugú gɨ ro ndị́sị óto bi e sɨmɨ a gɨ zɨ́ Éforono ꞌyị ꞌbɨ Éte, gbóo kɨ́ Mamaré sɨmɨ káṇgá ꞌbɨ Kanána ní. 31 Otonɨ́ kóo Abarayáma e kɨ́ meꞌbené Sára ore, do kóo óto Isáka e kɨ́ meꞌbené Rebéka kpá ore, máóto meꞌbemá Léya kpá ore. 32 Ugúnɨ́ kóo yáká née go kɨ́ éyị́ ga bɨ sɨmɨyé ní mbá gɨ zɨ́ Éte e.”
33 Sɨmɨ bɨ Yakóbo ukuonzó ledre go zɨ́ wotị́ne e ní, zɨ́a ꞌdúꞌdulúgu roné bi, zɨ́ sịndị́ kadra útúásáne zɨ́a úyuné.
* 49:11 Lúgu bongó sɨmɨ iní kóṛó: Ledre bɨ Yakóbo uku née ꞌdodo ledre kɨ́dí Zụ́da nɨ karanée ídí kɨ́ tụ́ꞌdụ́ éyị́ e zɨ́ne. Kóṛó ené nɨ áná kɨ́ngaya zɨ́ Zụ́da ndị́sịné lúgu bongó e sɨmɨ iní a. † 49:12 Bɨkesị́ komo kɨ́ bɨkenyị́ so: Nɨ rokinyi bɨ nɨ ídí zɨ́a kɨ́ngaya gɨ zɨ́ éyị́ ga bɨ zɨ́a ní. ‡ 49:14 Dongará éyị́ ga bɨ ịmbị́ yée ní: Káṇgá ꞌbɨ Isakára nɨ ídí dongará káṇgá ꞌbɨ sị́ do Isɨréle e gbre. § 49:21 Káa zɨ́ nyazu bɨ ndịsị ndíki mbá owụ́ ga bɨ kɨ́ lámá royé: Nafatáli, áyí ndị́sị ódro mbá bɨlámá ledre e.